钦定古今图书集成/理学汇编/学行典/第108卷 > 《聚徒教授判》胡连
## 钦定古今图书集成/理学汇编/学行典/第108卷 > 《聚徒教授判》胡连

学以道尊，礼为教首，事克师古，人焉生惑。眷言彼甲，
惟德润身。敦《诗》阅礼，奉守先王之训；博闻强识，能为
君子之儒。是以生徒骏奔，负笈云集，横经纷其满席，
执礼烂其盈门。故能春秋匪懈，享祀不忒。教胄子之
威仪，陈乡人之揖逊，登以素器，射从薄物。稽诸匏叶，
有若蘩𬞟。桑弧不类于桃弧，兔首岂齐于狸首。同刘
昆之故事；习俎豆于私室，异祭遵之前式，陈礼容于
军旅。古则无议，今亦何伤？徒小有言，责其行礼。欲崇
北海之术，谨遵东观之词。